Z A P I S N I K

Sa pete (5) sjednice Općinskog vijeća Općine Brestovac, održane 17. prosinca 2021. godine u općinskoj vijećnici Općine Brestovac s početkom u 18,30 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Tomislav Čočić (HDZ), Anita Franjić (HDZ), Ivan Kovačević (HDZ), Zdenko Petrović (HDZ), Jozo Ilić (HDZ), Darko Markanjević (HDZ), Jurica Nikić-Čakar (NV) i Igor Čančar (NV), Josip Pavić (HDZ) i Tomislav Babić (NV),

**Nenazočni:** Igor Smoljanović (SDP)

**Ostali nazočni**: Zdravko Mandić, općinski načelnik

 Zdravko Tadić, predstavnik medija (novinar).

**Zapisničarka**: Marija Barunović, privremeni pročelnik u JUO Općine Brestovac

 Predsjednik Općinskog vijeća Tomo Vrhovac, pozdravlja sve vijećnike, općinskog načelnika i predstavnika medija, a zatim izvješćuje da je Kandidacijska lista grupe birača , nositelja liste Igora Čančara,( sada nezavisni vijećnik jer su izbori prošli) uputili su danas veći broj pismenih pitanja oko petnaestak za pojedine stavke u proračunu i za točku različito. Glede istoga a i na drugoj sjednici smo imali nejasnoće glede glasovanja jer očito da neki vijećnici nisu proučili Poslovnik Općinskog vijeća. Predsjednik Općinskog vijeća želi ukazati na članak 44.glede postavljanja pitanja i koliki broj mogu postaviti (najviše dva pitanja) i članak 69.glede glasovanja, odnosno da nema suzdržan od glasovanja jer je to isto kao i suzdržan.

Zatim predlaže dnevni red kako je navedeno u pozivu za 5.sjednicu Općinskog vijeća Općine Brestovac

 **d n e v n i r e d :**

* Usvajanje zapisnika s prethodne sjednice Općinskog vijeća
1. Prijedlog Proračuna Općine Brestovac ta 2022.godinu
2. Prijedlog Odluke o izvršavanju proračuna Općine Brestovac za 2022. godinu
3. Prijedlog Odluke o izmjeni Odluke o sufinanciranju smještaja djece u dječje vrtiće
4. Prijedlog Odluke o izmjeni Odluke o uvjetima i načinu ostvarivanja prava na novčanu pomoć za opremu novorođenog djeteta
5. Prijedlog Odluke o sufinanciranju troškova umjetnog osjemenjivanja u 2022 .godini
6. Prijedlog Programa građenja komunalne infrastrukture na području općine Brestovac u 2022. godini
7. Prijedlog Programa održavanja objekata komunalne infrastrukture u 2022.godini
8. Prijedlog Programa javnih potreba u školstvu, predškolskom odgoju i naobrazbi Općine Brestovac u 2022.godini
9. Prijedlog Programa socijalne skrbi Općine Brestovac za 2022. godinu
10. Prijedlog Programa utroška sredstava naknade za zadržavanje nezakonito izgrađenih zgrada u 2022.godini
11. Prijedlog Programa utroška sredstava šumskog doprinosa u 2022.godini
12. Prijedlog Programa utroška sredstava od zakupa i prodaje poljoprivrednog zemljišta u vlasništvu države za 2022.godinu
13. Analiza stanja sustava civilne zaštite za općinu brestovac u 2021. godini
14. Prijedlog Godišnjeg plana razvoja sustava civilne zaštite s financijskim učincima za trogodišnje razdoblje
15. Prijedlog Smjernica za organizaciju i razvoj sustava civilne zaštite općine Brestovac za razdoblje 2022.-2025.g.
16. Prijedlog Odluke o donošenju plana djelovanja u području prirodnih nepogoda za 2022.godinu
17. Prijedlog Odluke o donošenju procjene rizika od velikih nesreća
18. Različito

Ovako predloženi dnevni red jednoglasno je usvojen (12 za) te se prešlo na rad po utvrđenim točkama dnevnog reda.

* **Usvajanje zapisnika sa prethodne sjednice Općinskog vijeća**

Nakon kraćeg razmatranja zapisnika sa prethodne sjednice Općinskog vijeća koja je održana 12. studenoga 2021. godine, donesena je odluka: Zapisnik sa četvrte sjednice Općinskog vijeća Općine Brestovac održane 12. studenoga 2021. godine jednoglasno je s (12 za) usvojen.

**TOČKA 1. Prijedlog Proračuna Općine Brestovac za 2022. godinu**

Pod ovom točkom dnevnog reda predsjednik Općinskog vijeća Tomo Vrhovac daje riječ

općinskom načelniku Zdravku Mandiću da ukratko obrazloži prijedlog Proračuna za 2022.godinu.

Općinski načelnik Zdravko Mandić ukratko iznosi da se Proračun donosi za 2022.godinu sa ukupnim prihodima od 13.475.000,00 kuna, rashodima od 14.975.000,00 kuna pri čemu je razlika manjak u prihodima od 1.500.000,00 kuna, i upravo se toliko planira višak prihoda za narednu godinu po preporuci ministarstva.Ovo je prvi put da se proračun na takav način planira jer se neke investicije ne mogu realizirati zbog nedostaka vremena.

Proračun se sastoji od općeg i posebnog dijela te plana razvojnih programa.

Posebni dio Proračuna sastoji se od rashoda i izdataka raspoređenih prema organizacijskoj I programskoj klasifikaciji na razini odjeljka ekonomske klasifikacije. Prilikom planiranja prihoda uzeta je u obzir realizacija i procjena njihovog kretanja u narednom razdoblju za 2023, 2024. godinu uz uvažavanje gospodarskih i društvenih specifičnosti na lokalnoj razini. .

Uz proračun pristigla su i pitanja upućena od Kandidacijske liste grupe birača nositelja Igora Čančara.

1.Pitanje:Pomoć vatrogasnim društvima iznad zakonskog minimuma 150.000, 00 kuna Što se tim novcem financira?

Odgovor: Financiraju se razni popravci na vatrogasnim vozilima, liječnički pregledi za vatrogasce i plaća domara .

2. Pitanje: Visokoškolsko obrazovanje, općina izdvaja 180.000,00 kuna koji su kriteriji pri dobivanju stipendije? Gleda li se na mjesto studiranja, socijalno stanje roditelja?

Odgovor: Općina nema stipednije već jednokratne novčane pomoći, kriteriji će se tek donijeti na narednoj sjednici kad se bude donosila odluka o dodjeli i javni poziv.

3.Pitanje:Legalizacija zgrada, Koje zgrade ćemo legalizirati?

Odgovor: Sve zgrade mjesnih domova i naša općinska zgrada, te mrtvačnice i dvorišne zgrade uz općinu, većina je legalizirana ostalo je nešto malo još za legalizirati.

4.Pitanje:Mjesna samouprava, rashodi za materijal i energiju. Rashodi za usluge 55.000 kn, što pokriva ovaj iznos?

Odgovor: za sve mjesne domove općina plaća struju i vodu te ostale potrebe glede opremanja

Vijećnik Igor Čančar je zatim postavio još pitanje glede naplate korištenja mjesnih domova i zbog čega se ne izda račun. Naknada za korištenje koju sada ubiru predsjednici mjesnih odbora je upravo tolika (400 kuna) da se nabavi potrošni materijal i sredstva za čišćenje. Dogovoreno je da će se donijeti pravilnik o korištenju mjesnih domova.

Budući da više nije bilo zainteresiranih za raspravu pod ovom točkom dnevnog reda, ista je dana na glasovanje te je s devet (9 za) i tri (3) protiv usvojen Proračun Općine Brestovac za 2022. godinu u predloženom pismenom obliku.

**TOČKA 2. Prijedlog Odluke o izvršavanju proračuna Općine Brestovac za 2022. godinu**

Kako ova točka dnevnog reda tehnički prati prethodnu, predsjednik Općinskog vijeća Tomo Vrhovac ne vidi razlog za dodatna pojašnjenja te otvara raspravu.

Kako se nitko nije prijavio za raspravu, glasovanjem devet (9) za i tri (3) protiv donesena je Odluka o izvršavanju proračuna Općine Brestovac za 2022. godinu u predloženom pismenom obliku.

**TOČKA 3. Prijedlog Odluke o izmjeni Odluke o sufinanciranju smještaja djece u dječje vrtiće**

Općina Brestovac povećava sufinanciranje troškova smještaja djece u dječje vrtiće u iznosu 700,00 kuna mjesečno ( do sad je bilo 600,00 kuna) po djetetu, a ostatak do pune cijene smještaja snosit će roditelji (skrbnici).

Pod ovom točkom nije bilo rasprave, te je Odluka o izmjeni odluke o sufinanciranju smještaja djece u dječje vrtiće usvojena jednoglasno (12) za u predloženom pismenom obliku.

**TOČKA 4. Prijedlog Odluke o izmjeni Odluke o uvjetima i načinu ostvarivanja prava na novčanu pomoć za opremu novorođenog djeteta**

Općina Brestovac povećava iznos za opremu novorođenoga djeteta u obitelji u iznosu od 2.000,00 kuna, (do sada je već tri puta povećavan iznos prvotno je 1.000, 00kuna pa 1.500,00 kuna).

U raspravi sudjelovao vijećnik Igor Čanačar konstatacijom da je to još malo novca za poticanje roditeljstva i rađanja djece., te da bi se novčana sredstva trebalo rangirati za prvo , drugo ,treće..itd dijete u obitelji kao poticaj nataliteta.

Zatim je ova Odluka o izmjeni odluke o uvjetima i načinu ostvarivanja prava na novčanu pomoć za opremu novorođenog djeteta dana na glasovanje te je s deset (10) za i dva (2) protiv usvojena u predloženom pismenom obliku.

**TOČKA 5.Prijedlog Odluke o sufinanciranju troškova umjetnog osjemenjivanja u 2022. godini**

Ovom odlukom će se sufinancirati umjetno osjemenjivanje goveda i svinja putem zainteresiranih veterinarskih stanica i veterinarskih ambulanti i nije ništa novo, jer ju obnavljamo svake godine, dodao je općinski načelnik.

Kako pod ovom točkom nije bilo rasprave, ista je dana na glasovanje te je s devet (9) za i tri (3) protiv Odluka o sufinanciranju troškova umjetnog osjemenjivanja u 2022. godini usvojena u predloženom pismenom obliku.

**TOČKA 6. Prijedlog Programa građenja komunalne infrastrukture na području općine Brestovac u 2022.godini**

Predsjednik Općinskog vijeća Tomo Vrhovac da je riječ općinskom načelniku Zdravku Mandiću da ukratko obrazloži navedeni program građenja komunalne infrastrukture na području općine za 2022.godinu.

Općinski načelnik Zdravko Mandić ukratko iznosi što se izrađuje i donosi u skladu s izvješćem o stanju u prostoru, potrebama uređenja zemljišta planiranog prostornim planom i razvojnim planom koji se donosi na temelju posebnih propisa i predviđenim izvorima prihoda financiranja njezina građenja a Programom se određuje koje će se građevine komunalne infrastrukture graditi radi uređenja neuređenih dijelova građevinskog područja, građevine komunalne infrastrukture koje će se graditi u uređenim dijelovima građevinskog područja, postojeće građevine komunalne infrastrukture koje će se rekonstruirati i način rekonstrukcije i građevine komunalne infrastrukture koje će se uklanjati. Građevine komunalne infrastrukture jesu: nerazvrstane ceste, javne prometne površine, javna parkirališta, javne garaže, javne zelene površine, građevine i uređaji javne namjene, javna rasvjeta, groblja i građevine namijenjene obavljanju javnog prijevoza.Za sve programe navedeni su i izvori financiranja. Ukupan iznos predviđen za Program građenja komunalne infrastrukture iznosi 5.204.000,00 kuna, dodao je općinski načelnik naravno sve je još podložno izmjenama i dopunama u tijeku 2022. godine. Zatim je otvorena rasprava

U raspravi sudjelovao vijećnik Igor Čančar s konstatacijom da mu baš nije jasno kako za mrtvačnicu se planira 533.000,00 kuna a za mjesni dom više. Odgovorio je općinski načelnik da veća kvadratura povećava iznos te da je mjesni dom puno veći nego mrtvačnica a i uređenje unutarnjeg prostora iziskuje više novčanih sredstava, što je sasvim logično.

Glasovanjem devet (9) za i tri (3) protiv ovaj Program građenja komunalne infrastrukture na području općine Brestovac je usvojen u predloženom pismenom obliku.

**TOČKA 7. Prijedlog Programa održavanja objekata komunalne infrastrukture u 2022.godinia**

Ovim Programom se određuje održavanja komunalne infrastrukture na području općine Brestovac za slijedeće djelatnosti i to: održavanje javne rasvjete, održavanje nerazvrstanih cesta, održavanje i uređenje javnih površina i groblja, provođenje mjera dezinfekcije, dezinsekcije i deratizacije i veterinarsko-higijeničarski poslovi, rekao je općinski načelnik. Također za svaki program je naveden izvor financiranja.

U raspravu se nije nitko uključio pa je program održavanja objekata komunalne infrastrukture u 2022. godini dan na glasovanje te je s devet (9) za i tri (3) protiv usvoje u predloženom pismenom obliku.

**TOČKA 8. Prijedlog Programa javnih potreba u školstvu, predškolskom odgoju i naobrazbi Općine Brestovac u 2022.godini**

Programom javnih potreba u školstvu, predškolskom odgoju i naobrazbi osigurava se u iznosu od 2.420.000,00 kuna za ostvarivanje redovnih programa odgoja i naobrazbe djece predškolske dobi, ostvaruju se posebni programi osnovne škole u cilju davanja doprinosa što kvalitetnijem osnovnoškolskom obrazovanju, sufinancira se trošak prijevoza i radni materijal za sve osnovnoškolce te pruža financijska pomoć studentima i još je predviđeno izgradnja dječjeg vrtića, Budući da je tablično dan pregled utroška sredstava, Program nije posebno obrazlagan, pa je otvorena rasprava.

Za raspravu se nije nitko prijavio, pa je Program javnih potreba u školstvu, predškolskom odgoju i naobrazbi Općine Brestovac dan na glasovanje te je s devet (9) za dva (2) suzdržana i jedan (1) protiv usvojen u predloženom pismenom obliku.

**TOČKA 9. Prijedlog Programa socijalne skrbi Općine Brestovac za 2022.godinu**

Općinski načelnik Zdravko Mandić je rekao da su sredstva u iznosu od 195.000,00 kuna u proračunu Općine Brestovac također osigurana i za potrebe programa socijalne skrbi koja će se koristiti za osiguranje i pomoć socijalno ugroženom stanovništvu kao i za davanje pomoći građanima za podmirenje troškova stanovanja utvrđenih zakonom, te novčana pomoć za opremu novorođenog djeteta kao i poklon paketi za novorođenčad.

Pod ovom točkom nije bilo zainteresiranih za raspravu pa je program socijalne skrbi Općine Brestovac za 2022. godinu dan na glasovanje te je s devet (9) za, dva (2) suzdržana i jedan (1) protiv usvojen u predloženom pismenom obliku.

**TOČKA 10.Prijedlog Programa utroška sredstava naknade za zadržavanje nezakonito izgrađenih zgrada u 2022.godini**

Predsjednik Općinskog vijeća Tomo Vrhovac daje riječ općinskom načelniku da ukratko obrazloži navedeni program utroška sredstava naknade za zadržavanje nezakonito izgrađenih zgrada u 2022.godini.

Općinski načelnik Zdravko Mandić ukratko notira da se ovim programom utvrđuje namjena korištenja naknade za zadržavanje nezakonito izgrađene zgrade u prostoru koja je prihod općine a koristi se namjenski za izradu prostornih planova te poboljšanje infrastrukturno nedovoljno opremljenih i neopremljenih naselja. Planirana sredstva od 40.000,00 kuna utrošit će se za modernizaciju sustava javne rasvjete.

Kako nije bilo potrebe za raspravom, ovaj Program utroška sredstava od naknade za zadržavanje nezakonito izgrađenih zgrada u 2022. godini dan je na glasovanje te je s devet (9) za i tri (3) suzdržana usvojen u predloženom pismenom obliku.

**TOČKA 11.Prijedlog Programa utroška sredstava šumskog doprinosa u 2022.g**

Predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko pojasni navedeni Program utroška šumskog doprinosa u 2022. godini.

Općinski načelnik Zdravko Mandić ukratko notira da se ovim programom utvrđuje visina i utrošak sredstava uplate šumskog doprinosa temeljem zakona o šumama u proračun Općine Brestovac kojeg plaćaju pravne osobe koje obavljaju prodaju proizvoda i iskorištavanja šuma u visini 10% od prodajne cijene proizvoda na panju. Sredstva šumskog doprinosa koriste se isključivo za financiranje izgradnje i održavanja komunalne infrastrukture pa će i ova predviđena sredstva koristiti za izgradnju pješačkih staza uz državne ceste DC 38 i DC 51u iznosu od 1.500.000,00 kuna

Za raspravu se nije nitko javio pa je Program utroška šumskog doprinosa u 2022. godini dan na usvajanje te je s devet (9) za i tri (3) suzdržana usvojen u predloženom pismenom obliku.

**TOČKA 12. Prijedlog Programa utroška sredstava od zakupa i prodaje poljoprivrednog zemljišta u vlasništvu države za 2022.godinu**

Predsjednik Općinskog vijeća Tomo Vrhovac daje riječ općinskom načelniku da ukratko pojasni navedeni Program utroška sredstava od zakupa, prodaje, prodaje izravnom nagodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu Republike Hrvatske na području općine Brestovac za 2022.godinu.

Općinski načelnik Zdravko Mandić ukratko notira da je ovaj Program planski dokument kojim se raspoređuju namjenski prihodi ostvareni od zakupa, prodaje, koncesije, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta bez javnog poziva na području općine Brestovac prema namjeni koja je propisana zakonom o poljoprivrednom zemljištu. Ukupni prihod od raspolaganja poljoprivrednim zemljištem u vlasništvu RH na području općine planirani su u iznosu od 200.000,00 kuna a raspoređuju se na podmirenje troškova katastarsko-geodetske izmjere i sređivanje zemljišnih knjiga za katastarske općine Daranovci i Zakorenje.

Otvorena je zatim rasprava. U raspravi sudjelovao vijećnik Igor Čančar pitanjem: „Da li će biti još prodaje zemljišta u vlasništvu Općine i Države,da li će se ta sredstva još povećavati?

Općinski načelnik Zdravko Mandić je odgovorio da se su to dva različita pitanja a bit će prodaja i jednog i drugog zemljišta jer je donesen Program raspolaganja poljoprivrednim zemljištem u vlasništvu RH (popis čestica poljoprivrednog zemljišta u vlasništvu RH nalazi na web stanici) za svaku je parcelu navedeno da li ide u prodaju ili zakup, kad se raspiše javni natječaj o tome će odlučivati Općinsko vijeće koje će donijeti konačnu odluku jer će isti postupak i provoditi.

Zatim je Program utroška sredstava od zakupa i prodaje poljoprivrednog zemljišta u vlasništvu države za 2022. godinu dan na usvajanje te je s dvanaest (12) za jednoglasno usvojen.

**TOČKA 13. Analiza stanja sustava Civilne zaštite za općinu Brestovac u 2021. godini**

Predsjednik Općinskog vijeća Tomo Vrhovac predlaže da se objedini analiza i rasprava za točke 13. do 17. iz dnevnog reda jer se nadovezuju jedna na drugu i čine cjelinu glede sustava i organizacije, djelovanja i procjene rizika u općini Brestovac, a glasovanje da se provede za svaku točku pojedinačno. Općinski vijećnici suglasni s navedenim prijedlogom (12 za) jednoglasno.

Sustav Civilne zaštite obuhvaća mjere i aktivnosti preventivne, planske, organizacijske, operativne, nadzorne i financijske kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju općine. Općina je dužna jačati i nadopunjavati spremnost postojećih operativnih snaga sustav CZ na svom području sukladno procjeni rizika od velikih nesreća i planu djelovanja CZ, rekao je općinski načelnik.

Zatim se prešlo na glasovanje i usvajanje točaka iz dnevnog reda.

Analiza stana sustava Civilne zaštite za općinu Brestovac u 2021. godini je dana na usvajanje te je s jedanaest (11) za i jednim (19 protiv usvojena u predloženom pismenom obliku.

**TOČKA 14.Prijedlog Godišnjeg plana razvoja sustava Civilne zaštite s financijskim učincima za trogodišnje razdoblje**

Ova točka je jednoglasno dvanaest (12) za usvojena u predloženom pismenom obliku.

**TOČKA 15. Prijedlog Smjernica za organizaciju i razvoj sustava Civilne zaštite Općine Brestovac za razdoblje 2022—2025.godinu**

Jednoglasno dvanaest (12) za usvojene su Smjernice za organizaciju i razvoj sustava Civilne zaštite za razdoblje 2022.-2025. godinu u predloženom pismenom obliku.

**TOČKA 16. Prijedlog Odluke o donošenju plana djelovanja u području prirodnih nepogoda za 2022.godinu**

Ova točka dnevnog reda također je jednoglasno dvanaest(12) za usvojena u predloženom pismenom obliku.

**TOČKA 17. Prijedlog Odluke o donošenju procjene rizika od velikih nesreća**

Također i ova točka dnevnog reda je jednoglasno dvanaest (12) za usvojena u predloženom pismenom obliku.

**TOČKA 18. Različito**

Pod ovom točkom dnevnog reda vijećnik Drago Stojčević(SDP) čestita svima nadolazeće blagdane u svoje ime i u ime političke stranke koju predstavlja.

Zatim se prešlo na odgovore po upućenim pitanjima kadnidacijske liste grupe birača nositelja Igora Čančara u pismenim obliku upućenih općinskom načelniku Zdravku Mandiću.

Općinski načelnik je rekao da su vrata općine otvorena za sve vijećnike i da imaju mogućnost čak i obvezu ako ih bilo što zanima doći pitati, dobiti odgovor. Uostalom svi ugovori kroz godinu se objavljuju i na web stanici općine.

Zatim je općinski načelnik Zdravko Mandić odgovarao po postavljenim pismenim pitanjima Kandidacijske liste grupe birača nositelja Igora Čančara

1.Pitanje:

Tko je izvođač radova na groblju u gučanima? Kolika je cijena radova?

Odgovor: Ogradu na groblju je izradila Strojobravarska radnja Subotić po cijeni od 44.800,00kuna +PDV,a temelje Gradnja Pavić iz Busnova po cijeni 39.895,00 kuna

2 Pitanje:

Tko je izvođač radova na Mjesnom domu u Skenderovcima? Gdje je objavljen natječaj? Kolika je cijena izgradnje?

Odgovor:Izvođač radova je gradnja pavić iz Busnova, ugovoreno po cijeni od 381.548,00 kuna+PDV, proveden natječaj po Pravilniku o jednostavnoj nabavi i Planu nabave.

3.Pitanje:

Civilna zaštita, Tko je birao predstavnike stožera Civilne zaštite (predstavnike policije, zdravstva)? Da li su izabrani ljudi obaviješteni da su postali članovi stožera CZ?

Kako su imenovani povjerenici CZ na području općine Brestovac?

Da li su cijepljeni protiv Covida 19?

Odgovor: na postavljena pitanja predstavnika stožera c ivilne zaštite smo već odgovorili tj. osobe u stožer imenuju njihove radne organizacije (policija, zdravstvo)

A da li su obaviješteni to ćemo uskoro saznati kad bude saziv stožera(trebalo ih je obavijestiti njihvi nadređeni koji su ih imenovali kao članove)

Povjerenike imenuje općinski načelnik, a da li su isti cijepljeni to ne zna.

4.Pitanje:Kolika je ostvarena dobit na području općine u 2021.godini od turizma s obzirom da financiramo turističku zajednicu sa 100.000,00 kuna?

Odgovor: Turistička zajednica „ Zlatni Papuk“ kojoj smo mi i još tri općine (Kaptol, Jakšić i Velika) suosnivači ne dijelimo dobit, najveća dobit je baviti se turizmom i kroz manifestacije na našem području turistička zajednica će nas zastupati.

5.Pitanje: Da li je moguće postaviti kontejnere za staklo u Brestovcu?

Odgovor: Moguće je ali već su tri puta isti zapaljeni, postoji alternativa s novim kantama za otpad, staklo i papir.

6.Pitanje: Što je s izgradnjom spomenika braniteljima? Koja je lokacija i zašto mu je tolika cijena?

Odgovor: Predviđeni prostor za izgradnju spomenika je uz parkiralište kod škole, mišljenja smo da se uz posađeno drveće postave i klupe te da se oformi mali trg, najvjerojatnije će se krenuti s izgradnjom na godinu. Još se na zna cijena samo procjena.

7.Pitanje: Subvencionira li Općina svojim mještanima priključak na kanalizaciju? Što je s onima kojima je za priključak potrebno više od 15 metara a nekima i do 60 metara cijevi?

Odgovor: Ne, Općina ne subvencionira samo bušenje ispod ceste za priključenje na vodovod.

8.Pitanje:Da li je u proračunu osiguran novac za podmirenje troškova „grešaka“ pri izgradnji vrtića? U slučaju da se ponovi kao pri izgradnji doma pošto je to normalno?

Odgovor: Što je ovo? Sarkazam??? Izgradnju vrtića financirat će se sredstvima ruralnog razvoja, radit će se da se greške ne dogode.

9.Pitanje: Brestovački susreti,kada se organiziraju da li su svi mještani Brestovca obaviješteni, ipak su i oni predstavnici sela ili su Brestovački susreti organizirani samo za pojedince dok ostali valjda nisu dovoljno Brestovčani da bi sudjelovali ?

Odgovor: Općina nije organizator Brestovačkih susreta, samo osigurava financijska

sredstva, sve je u nadležnosti Mjesnog odbora Brestovca.

Na 10. i 11. pitanje odgovorila je Marija Barunović, privremeni pročelnik

10.Pitanje:Koliko je rođeno djece u 2021.godini?

Odgovor: Rođeno je 22 djece, 12 muških i 10 ženskih, svi su dobili naknadu za opremanje novorođenčadi u iznosu od 1.500,00 kuna i poklon pakete u iznosu od 500,00 kuna.

11.Pitanje koji su uvjeti za ostvarivanje prava na socijlnu pomoć koju isplaćuje Općina Brestovac? Tko su njeni korisnici?

Odgovor:Korisnici ZMN su osobe koje Centar za socijalnu skrb u Požegi vodi u svojoj evidenciji a uvjeti su da nemaju nikakva primanja odnosno žive na rubu siromaštva, mjesečno im se isplaćuje po 850 kuna samacu i 1.200 kuna po obitelji. Takvih za sad ima 32 osobe.

Općina kroz jednokratne novčane pomoći pomaže osobama koje su dugotrajno nezaposlene, staračka domaćinstva s minimalnom obiteljskom mirovinom od 400 do 700 kuna i također se pomaže osobama slabog imovinskog stanja teškim bolesnicima koji moraju na liječenje u druge gradove na kemoterapije ili zračenja dakle radi se o onkološkim bolesnicima. Sveukupno kroz godinu imamo oko 85 korisnika , naravno da taj broj varira iz godine u godinu jer se radi o staračkim domaćinstvima i osobama koje žive na rubu egzistencije.

Zatim su predsjednik Općinskog vijeća i općinski načelnik svima čestitali nadolazeće božićne i novogodišnje praznike a KUD Bedrda je sve pozvao na svoju manifestaciju „ U susret Božiću“ koja će se održati 18. prosinca u 17,00 sati ispred osnovne škole u Brestovcu

Ovim je dnevni red iscrpljen, te je sjednica zaključena u 20,05 sati.

Zapisnik vodila: PREDSJEDNIK

 Marija Barunović OPĆINSKOG VIJEĆA

 Tomo Vrhovac